संप्रभुता का उल्लंघन नहीं करना चाहिए था : गिलानी  
युसूफ रजा गिलानी ने कहा है कि अमेरिका को ऐबटाबाद में हमला करने के लिए उनके देश की संप्रभुता का उल्लंघन नहीं करना चाहिए था।
अलकायदा प्रमुख ओसमा बिन लादेन के खिलाफ चलाए गए चलाए गए गुप्त अमेरिकी अभियान को लेकर पाकिस्तान और अमेरिका के बीच राजनयिक तनाव के बीच पाक प्रधानमंत्री युसूफ रजा गिलानी ने कहा है कि अमेरिका को ऐबटाबाद में हमला करने के लिए उनके देश की संप्रभुता का उल्लंघन नहीं करना चाहिए था।  फ्रांस की सरकारी यात्रा पर अपने साथ जा रहे संवाददाताओं से गिलानी ने कहा कि शॉर्टकट या पाकिस्तान की संप्रभुता का उल्लंघन करने की कोई जरूरत नहीं थी। उन्होंने कहा कि दोनों देशों के बीच दीर्घकालीन संबंधों के मद्देनजर पाकिस्तान की संप्रभुता का उल्लंघन नहीं किया जाना चाहिए था। उन्होंने कहा कि खासकर खुफिया और रक्षा के मोर्चे पर अमेरिका के साथ सहयोग की पृष्ठभूमि में संप्रभुता का उल्लंघन उनके देश के लिए गंभीर चिंता का मामला है।  प्रधानमंत्री ने कहा कि सीआईए अनुबंधकर्ता रेमंड डेविस की गिरफ्तारी और अब बिन लादेन की हत्या सहित विभिन्न मामलों को लेकर दोनों देशों के संबंध में कई उतार-चढ़ाव आए हैं। द्विपक्षीय संबंध को सामान्य बनने में समय लगेगा। गिलानी बिन लादेन को ढूंढने में अपनी सरकार की कथित विफलता को लेकर आलोचनाओं को पहले ही यह कह कर नकार चुके हैं कि यह पूरी दुनिया की खुफिया विफलता है। उल्लेखनीय है कि ओसामा बिन लादेन इस्लामाबाद से करीब 120 किलोमीटर दूर ऐबटाबाद में अमेरिकी सैन्य बलों की कार्रवाई में मारा गया।